Figyelem: Lejárnak a használatban lévő növényvédő gépek tanúsító matricái

A Nemzeti Élelmiszerlánc-biztonsági Hivatal (Nébih) felhívja a növényvédő gépet üzemeltető gazdálkodók figyelmét, hogy ismét esedékes az 5 évnél idősebb gépeik műszaki felülvizsgálata.

A vonatkozó jogszabály módosítását, a kapcsolódó feltételek biztosítását, és a Covid-járvány első hullámának lecsengését követően, 2020 nyarán indult el Magyarországon a használatban lévő növényvédelmi gépek kötelező időszakos műszaki vizsgálata.

A géptulajdonos termelőknek az 5 évnél idősebb növényvédő gépeiket 3 évente szükséges elvinniük felülvizsgálatra valamelyik, a tevékenység végzésére jogosult ellenőrző állomáshoz.

Tekintettel arra, hogy a rendszer bevezetése óta eltelt az első 3 éves ciklus, a Nébih ezúton figyelmezteti az érintett gazdálkodókat és szolgáltatókat, hogy újra vigyék el 5 évnél idősebb növényvédelmi gépeiket felülvizsgálatra. A felülvizsgálat azért fontos, hogy a gépek műszaki állapota a továbbiakban is megfelelő legyen, ami a hatékony mezőgazdálkodás egyik alapvető feltétele, valamint, hogy jogkövető magatartásuk a jövőben is megvalósuljon.

A hazánkban működő, Nébih által kiadott jogosultsággal rendelkező felülvizsgáló állomások naprakész és minden szükséges adatot, illetve információt tartalmazó nyilvántartása a https://portal.nebih.gov.hu/documents/10182/112399247/Novenyvedelmi+gepek.pdflinken érhető el.

Kapcsolódó jogszabály:43/2010. (IV. 23.) FVM rendelet a növényvédelmi tevékenységről

Sajtókapcsolat:

* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/5600/figyelem-lejarnak-a-hasznalatban-levo-novenyvedo-gepek-tanusito-matricai/